Flóðin í Þýskalandi hafa orðið að minnsta kosti hundrað sextíu og þremur að bana. Margra er saknað. Sambandsstjórnin í Berlín ætlar að reiða fram 400 milljónir evra til uppbyggingar á flóðasvæðunum.
165 hafa fundist látnir eftir flóðin í vesturhluta Þýskalands í síðustu viku. Margra er saknað. Fjögur hundruð milljónum evra verður varið úr ríkissjóði til uppbyggingar á flóðasvæðunum. Breskur vísindamaður segir að varað hafi verið við flóðunum, en yfirvöld trassað að láta íbúana vita.
Mest varð manntjónið í Ahrweiler héraði í Rheinland-Pfalz. Þar létust að minnsta kosti 117. Björgunarsveitir hafa í dag einbeitt sér að því að leita þeirra sem saknað er, en að sögn skipuleggjenda leitarinnar er ekki vitað hve margir þeir eru. Að sögn þýskra fjölmiðla hyggst sambandsstjórnin reiða fram fjögur hundruð milljónir evra til uppbyggingar á flóðasvæðunum í Rheinland-Pfalz og Nordrhein-Westfalen. Horst Seehofer innanríkisráðherra sagði þegar hann kannaði aðstæður í dag að fjárveitingin yrði afgreidd á þingi á miðvikudag.
Breskur vísindamaður, Hannah Cloke, prófessor í vatnafræði við háskólann í Reading, segir að varað hafi verið við yfirvofandi flóðum í Þýskalandi nokkrum dögum áður en úrhellið skall á. Yfirvöldum hafi verið gerð grein fyrir að hætta væri að skapast, einkum í grennd við árnar Erft og Ahr, sér í lagi í bæjunum Hagen og Altenahr. Hún segir í viðtali við Sunday Times að yfirvöld hafi hins vegar látið undir höfuð leggjast að vara íbúana við hættunni. Hannah Cloke er einn af höfundum spálíkans sem segir fyrir um yfirvofandi flóð í Evrópu af meiri nákvæmni en önnur.
Flóðin í Þýskalandi hafa orðið að minnsta kosti 165 að bana. Margra er saknað. Sambandsstjórnin í Berlín ætlar að reiða fram 400 milljónir evra til uppbyggingar á flóðasvæðunum. 